Publication: Magyar Közlöny
Issue: MK-2002-21 (Year: 2002, Number: 21)
Era: 1990-2004
Section: 1. Az indítványozó több beadványt nyújtott be az életüktõl és szabadságuktól politikai okból jogtalanul megfosztottak kárpótlásáról szóló 1992. évi XXXII. törvény
Paragraph Index: 535

1. Az indítványozó több beadványt nyújtott be az életüktõl és szabadságuktól politikai okból jogtalanul megfosztottak kárpótlásáról szóló 1992. évi XXXII. törvény (a továbbiakban: 3.Kpt.) 6. § (4) bekezdésének alkotmányossági vizsgálatára. A 3.Kpt. 6. § (4) bekezdése a szabadságelvonásért járó kárpótlás szabályai között azt a rendelkezést tartalmazza, hogy „ha a jogerõs ítéletben halálbüntetést szabtak ki, de nem hajtották végre, a 3. § (1) bekezdésének a) pontja alapján járó kárpótlás összegét 20%-kal emelni kell.” A 3.Kpt. 3. § (1) bekezdés a) pontja azokat a jogszabályi helyeket jelöli meg (illetve olyanokra utal), amelyek egykor alapul szolgáltak a politikai okból történõ különféle szabadságelvonásra (szabadságvesztés büntetés, elõzetes letartóztatás, kényszergyógykezelés). Az indítványozó szerint a 3.Kpt. 6. § (4) bekezdése az Alkotmány 70/A. § (1) bekezdésben foglalt diszkrimináció tilalmába ütközik, mert a 20%-os emelés nem vonatkozik azokra, akiket nem magyar, hanem szovjet bíróságok ítéltek halálra, de az ítéletet nem hajtották végre. Az indítványozó úgy véli, hogy a magyar és a szovjet bíróságok által elítéltek között a 3.Kpt. 6. § (4) bekezdése indokolatlan és alkotmányellenes megkülönböztetést eredményez. Az indítványozó kérelme alátámasztására több — ezen belül az Alkotmány 70/A. §-át értelmezõ — alkotmánybírósági határozatra is hivatkozik.

Source: https://magyarkozlony.hu/hivatalos-lapok/864cd09947ba4325102de0699c6c58ea13ccbce6/dokumentumok/9c7f331a874f3a9505ab0d0d582f0a8a9b252a90/letoltes